
Félags- og vinnumarkaðsráðuneytið
Síðumúla 24
108 REYKJAVÍK
Reykjavík, 14. nóvember 2023. 

Efni: Umsögn Mannréttindaskrifstofu Íslands áform um breytingu á lögum um réttindagæslu fyrir fatlað fólk. 

Mannréttindaskrifstofa Íslands (MRSÍ) hefur ákveðið að taka framangreind áform til umsagnar. Telur skrifstofan brýna þörf á endurskoðun laganna, ýmis ákvæði þeirra þarfnast fyllingar og skýringar, enda kemur fram í áformunum að markmið lagabreytinganna sé að skýra ákvæði réttindagæslulaga og styrkja þar með réttarvernd fatlaðs fólks og tryggja því viðeigandi stuðning í samræmi við ákvæði samning Sameinuðu þjóðanna um réttindi fatlaðs fólks (SRFF) sem lögfesta á á yfirstandandi kjörtímabili samkvæmt stjórnarsáttmála. 

MRSÍ hefur orðið þess áskynja að í einhverjum tilvikum er hlutverk persónulegra talsmanna oftúlkað og það látið athugasemdalaust að þeir stjórni nánast öllum athöfnum daglegs lífs hins fatlaða í stað þess að aðstoða hann við persónuleg málefni, að gæta réttar síns o.fl. Því ber nauðsyn til að skýra ákvæði laganna hvað persónulega talsmenn varðar og tryggja virkt eftirlit með störfum þeirra svo tryggt sé að allar athafnir fari fram í samráði við hinn fatlaða og með hagsmuni hans í huga. 

Jafnhliða því að vafi og misskilningur virðist ríkja um störf, heimildir og hlutverk persónulegra talsmanna virðist einnig misskilningur ríkja um hlutverk lögráðamanna og ráðsmanna. Skrifstofan veit dæmi þess að lögráðamaður hafi farið út fyrir heimildir sínar og valdsvið án þess að það hafi talist ámælisvert enda virðist nokkuð algengt að lögráðamenn séu taldir hafa mun ríkari heimildir en þeir í raun hafa. Hvetur skrifstofan því til virkara eftirlits með lögráðamönnum og persónulegum talsmönnum en nú er, einkum í tilvikum þar sem hagmunir eru til staðar sem ekki samræmast hlutverki lögráðamanns eða fjárhaldsmanns, til dæmis ef einkaerfingi fjárræðis- eða lögræðissvipts einstaklings gegnir hlutverki lögráðamanns hans.  

MRSÍ fagnar og þeirri fyrirhugun að skipulag og verkferlar í störfum réttindagæslumanna fatlaðs fólks verði skýrt. Hvetur skrifstofan til að réttindavakt, sem m.a. er ætlað að styðja réttindagæslumenn fatlaðs fólks í störfum sínum, safna upplýsingum um réttindamál fatlaðs fólks og fylgjast með þróun í hugmyndafræði, koma á framfæri ábendingum um það sem betur má fara og að vinna gegn staðalímyndum og fordómum, verði fyrir komið innan sjálfstæðrar innlendrar mannréttindastofnunar, verði frumvarp það sem nú liggur fram á þingi að lögum. Þannig má tryggja hlutleysi réttindavaktarinnar sem eftirlitsaðila.

MRSÍ hvetur til að við endurskoðun laganna verði haft víðtækt samráð við hagsmunaaðila og samtök sem starfa að málefnum fatlaðs fólks, réttindagæslumenn fatlaðs fólks og aðra fagaðila sem þekkingu hafa á málefnum fatlaðs fólks og SRFF. 
Virðingarfyllst,

